आमतौर पर 45 साल की उम्र के बाद पुरुषों में प्रोस्टेट बढ़ने लगता है। इससे पेशाब से जुड़ी समस्या होने लगती है। मसलन पेशाब रुक-रुक कर आना, धीरे-धीरे आना या बार-बार आना आदि। अगर पापा ऐसी कोई समस्या बताते हैं तो उनके पेट का अल्ट्रासाउंड कराएं। इसके लिए 500 से 1500 रुपए खर्च आता है। प्रोस्टेट बढ़ा होता है तो यूरोलॉजिस्ट को दिखाएं। वह इसके लिए दवा देगा। अगर प्रोस्टेट बहुत ज्यादा बढ़ा है तो सर्जरी की जरूरत भी हो सकती है। सर्जरी की पूरी प्रक्रिया में आमतौर पर 3 दिन लगते हैं और 60 हजार से लेकर 2 लाख रुपये तक का खर्च आता है। इन दिनों पेशाब की नली में सिकुड़न की समस्या भी खूब देखी जा रही है। इससे भी पेशाब से जुड़ी परेशानियां हो सकती हैं। बेहतर है कि समस्या की शुरुआत में ही किसी अच्छे डॉक्टर से उन्हें दिखाएं।